  Виталий Пронин Флагъя тодмало котькыӵе государствоез. Россилэн тӧдьы-чагыр-горд буёлъёсын (триколор) куншетэзлы 300 арлэсь трос ни.Нырысьсэ таӵе флаг ӝутэмын вал «Орёл» военной корабльын Алексей Михайлович Романов эксэй кивалтон дыръя. Нош кун статус сётэмын вал 1705-тӥ арын Пётр I эксэйлэн таӵе указэзъя: вуз карыса ветлӥсь но озьы ик мукет судноос вадьсын лопыръяськыны кулэ тӧдьы-чагыр-горд флаг. Таӵе куншет улын Россия улӥз 1918-тӥ арозь, большевикъёс горд флаген вуытозь.Горд флаг улын асьме страна 70 арлэсь трос улӥз. Со дыр ӵоже Граждан но Быдӟым ож ортчизы.1991-тӥ арын 22-тӥ августэ РСФСР-лэн Вылӥ Кенешез постановление кутӥз кунлэн выль флагез сярысь. Озьы демократилы дурбасьтӥсь общество тодаз вайиз азьвыл триколорез. Тӧдьы-чагыр-горд флаг сярысь положениез ас указэныз 1993-тӥ арын юнматӥз Россилэн нырысетӥ Президентэз Б. Ельцин. 1994-тӥ арын 22-тӥ августэ юнматэмын кун флаглэн статусэз но сое кутонъя радлык.Арлы быдэ та нуналэ Россиысь улосъёсын флаглы сӥзем ужрадъёс ортчо. Туэ но «Огъя Россия» партилэн Ижысь активистъёсыз, куншетлэн историезлы сӥзьыса, нимысьтыз ужрад ортчытыны чаклало городысь заводъёс азьын.Мар сярысь верало асьме флагмылэн буёлъёсыз? Тӧдьы буёл возьматэ эрико луэмез, горд - кужымез, нош чагыр - Россиез утись Богородицалэн буёлэз. Озьы верамын флаг сярысь поттэм указын. Но буёлъёслы мукет валэктонъёс но шедьтыны луэ. Асьме калык тӧдьыез котьку но герӟа чылкытлыкен, чагырез - осконэн, гордэз - яратонэн. Таӵе валэктонъёсты кылзӥзы «Купол», «Ижнефтемаш», «Ижмаш», «Ижсталь», механикая заводъёсын, радиозаводын, автозаводын но мукет предприятиосын ужасьёс. Соослы триколоръёс кузьмамын луозы.22-тӥ августэ нунал ӵоже Национальной музей азьын вань мылкыд карисьёс быгатозы Россилэн но Удмуртилэн флагъёссы азьын туспуксьыны, нош ӝыт резиденция дорын кылзыны духовой оркестрез.Татьяна БАННИКОВА.  